《风轮羽扇歌》
清代·毛序

鹤翎皎洁修而丰，制成团扇虚含风。参差六翮形蒙茸，贯以铁轴轮辐同。

下首郁屈如弯弓，风胡何年铸芙蓉，质理苍黑非铅铜。

剑首一穴贯轴中，复有无弦焦尾桐。踞坐掣曳呼侍童，辘轳引绠机旋空。

柔橹咿轧中徵宫，高堂飒然起蓬蓬。动如橐籥出不穷，四坐森爽心神融。

病夫惮暑常怔忡，烛龙火伞交相攻。思驾飞车访赤松，琼楼玉宇无蕴隆。

借君吹嘘凌颢穹，下视九万尘溟蒙。

作者简介：毛序，字东球，号青笠，别号崧园，太仓人。有《静娱集》。